Kwêla se dorp van die jaar is…Hentiesbaai Foto: Verskaf Hentiesbaai in Namibië is Woensdag aangewys as die sesde wenner van die gewilde kykNET-program, Kwêla, se Dorp van die Jaar-kompetisie. Dié titel word toegeken aan die dorp wat die meeste SMS-stemme gekry het in die laaste stemweek van die kompetisie. Karen Meiring, direkteur van Afrikaanse Kanale by M-Net, sê dié dorpie bring baie mooi herinneringe tuis by baie mense. “Dink jy aan Hentiesbaai, kom Carike Keuzenkamp se trefferliedjie, ‘Sarah de Jager’, dadelik by jou op. Nou lewer Hentiesbaai nog ’n treffer deur die eerste Namibiër te wees wat aangewys word as Kwêla se Dorp van die Jaar,” sê sy. Volgens haar is kykNET opgewonde oor Hentiesbaai se nuwe status. Dié kusdorp se naam word nou by ’n gesogte lysie van wenners ingesluit. Vorige jare se wenners was Graaff-Reinet, De Rust, Sabie, Fouriesburg en Middelburg. Die ander twee finalisdorpe in die topdrie was Potchefstroom en Paul Roux. Karen sê dié kompetisie is ’n ongelooflike uitstalvenster vir Suid-Afrika en Namibië se pragtige dorpe. “Dit bring dorpe bymekaar en bou gees onder die inwoners, en die dorpe kry ook ’n sterk finansiële inspuiting met toerisme wat beslis nou sal toeneem, nie net ná die wendorp nie, maar ook die agt ander finalisdorpe.” As deel van die wennersprys, gaan Kwêla se produksiespan ook ’n advertensie van 30 sekondes vir dié dorp skiet. Dit sal boonop gebruik word in die R1 000 000-lugtyd wat Hentiesbaai kry om die dorp te bemark. Na dese kan die inwoners van Hentiesbaai ook uitsien na ’n jolige wenmakietie om die titel te vier. Kwêla word Woensdae om 20:00 op kykNET, kanaal 144 op DStv, gebeeldsaai.